पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की रफ्तार कम नहीं होने की वजह से लॉकडाउन चौथी बार बढ़ाया गया है। पूर्व आदेश के मुताबिक 6 मई सुबह 6 बजे लॉकडाउन खत्म होने वाला था लेकिन अब यह 15 मई की रात 12 बजे खत्म होगा। इस लॉकडाउन में कुछ और छूट दी गई है जो गुरुवार से लागू होगा। अब तक जो छूट दी गई उसका लोगों ने गलत फायदा उठाया है और यही वजह है कि कोरोना संक्रमण की रफ्तार कम नहीं हो रही है।
लोग अभी भी किसी न किसी बहाने घरों से बाहर निकल रहे हैं। गुरुवार से छूट और अधिक होगी ऐसे में यदि लोग नहीं समझे तो संक्रमण की रफ्तार और बढ़ सकती है। गुरुवार से जो नई छूट मिलने वाली है उसमें टोकन प्रणाली से जमीन मकानों की रजिस्ट्री 50 फीसदी कर्मचारियों के साथ, पेट्रोल पंपों में सभी को पेट्रोल व डीजल मिलना, कृषि सेवा केंद्र, कृषि मशीनरी की दुकानें सुबह 7 बजे से दोपहर 2 बजे तक खोले जा सकेंगे, एसी, कूलर व पंखों की होम डिलीवरी के साथ ही इलेक्ट्रिशियन व प्लम्बर का सुबह 7 बजे से दोपहर 2 बजे तक घर जाकर मरम्मत करना शामिल है।
इसके अलावा बैंक और पोस्ट ऑफिस 50 फीसदी कर्मचारियों के साथ काम कर सकेंगे और पीडब्ल्यूडी, पीएचई,आरईएस को अपने कैंपस में मजदूर रखकर निर्माण की छूट दी गई है। साथ ही वनोपज, तेंदूपत्ता संग्रहण, विपणन, परिवहन की छूट होगी। इधर छत्तीसगढ़ युवा प्रगतिशील किसान संघ के उपाध्यक्ष मनीष कश्यप और सचिव सौमित्र दीवान ने सब्जी उत्पादक किसानों से अपील करते हुए कहा है बड़ी मुश्किल से कृषि सेवा केंद्र और कृषि मशीनरी की दुकानें खुली है,कृपया वहां जबरिया भीड़ न लगाएं। एक-एककर सामान खरीदें।
22वें दिन भी लोग नहीं माने,सड़कों पर दिखे
लॉकडाउन लगे 22 दिन हो चुके हैं। 15 मई यानी अब अगले 10 दिन और लॉकडाउन जारी रहेगा। लेकिन लोग मानने तैयार नहीं हैं। 22 वें दिन भी लोग बेवजह घर से बाहर निकले। मंगला से लोखंडी जाने वाली सड़क पर कुछ लोग इवनिंग वॉक करते नजर आए। इसी तरह शहर के कई इलाकों में लोगों को देखा गया। दोपहर 12 बजे के बाद भी सब्जियां बिकती रही और लोग खरीदने के लिए सड़क पर नजर आए।
सब्जी-फल है भीड़ की सबसे बड़ी वजह
अब तक यह देखने में आया है कि शहर में सबसे ज्यादा भीड़ सब्जी व फल की वजह से हो रही है। अब तक सुबह 7 बजे से दोपहर 12 बजे तक फेरी लगाकर बेचने की छूट थी,इसे दो घंटे और बढ़ा दिया गया है। यानी गुरुवार से दोपहर 2 बजे तक फल व सब्जी ठेले वाले घूम घूमकर बेच सकेंगे। इससे भीड़ और बढ़ने और संक्रमण का सबसे ज्यादा खतरा है। दरअसल अधिकांश विक्रेता एक जगह खड़े होकर या बैठकर सब्जी बेचते हैं और लोग ताजी सब्जी लेने के चक्कर में घर से बाहर निकलते हैं। इसके कारण बृहस्पति बाजार,शनिचरी बाजार,मंगला,नूतन चौक सहित कई जगह भीड़ लग जाती है। दो घंटे की छूट से भीड़ और बढ़ने की संभावना है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn